Дунейм щыхъыбархэр
Къалэдэсхэр нэхъ гъащIэ кIыхьщ
Къэрал Думэм иджыблагъэ щекIуэкIа «правительствэ сыхьэтым» УФ-м и Правительствэм и УнафэщIым и къуэдзэ Голиковэ Татьянэ къыщыпсалъэу къыхигъэщащ 2018 гъэм къэралым и щIыналъэ 32-м лIэныгъэхэр нэхъыбэ зэрыщыхъуар - УФ-м исхэм яхэщIащ цIыху мин 99,7-рэ.
ДызэрыщыгъуазэмкIэ, къэралым и цIыхухэр пенсэм щагъакIуэ ныбжьым щыхагъахъуэм тегъэщIапIэ нэхъыщхьэ ящIахэм ящыщщ ди цIыхухэр нэхъ гъащIэ кIыхь зэрыхъуар. Иджы жаIэр нэ­гъуэщIщ.
«Урысейм и къуажэдэсхэм ящыщу лIэхэр процент 14-кIэ нэхъыбэщ, къалэдэсхэм елъытауэ - япэрейхэм я гъащIэр илъэситIкIэ нэхъ кIэщIщ, - жиIащ Голиковэм. - Дунейм ехыжхэм я бжыгъэр нэхъ мащIэ щIыным хуэгъэза Iэмалхэри щыIэщ щIыналъэхэм, ахэр нэхъыфIу къэгъэсэбэпын хуейуэ аращ. Абы къыдэкIуэуи, къэралым исхэр сабий къалъхумкIэ нэхъыбэ щIыным хуэунэтIауэ зэфIагъэкIхэри дызэрыщыгугъым хуэдэ дыдэу сэбэп хъущэркъым, сыту жыпIэмэ бын зиIэфыну ныбжьым ит цIыхубзхэм я бжыгъэр нэхъ мащIэ мэхъу икIи нобэм ирихьэлIэу апхуэдэу къэралым щыпсэухэр мелуан 35-м щIигъуркъым», - къыхигъэщащ Голиковэм.
УФ-м узыншагъэр хъумэнымкIэ и министр Скворцовэ Вероникэ зы мазэ хуэдэкIэ узэIэбэкIыжмэ тепсэлъыхьауэ щытащ къэралыр зыгъэгузавэ нэгъуэщI зы Iуэхуми - щылэжьэфыну ныбжьым ит, зи къаруилъыгъуэ урысей цIыхухъухэм ящыщу дунейм ехыжахэм я процент 70-р фадэм ихьауэ аращ.
Ерыскъы щапIэхэм я
лэжьэкIэр къапщытэн папщIэ
Иужьрей зэманым куэд хъуащ ерыскъым и фIагъым игъэтхьэусыхэхэр. «ФIагъ зиIэ ерыскъы» жыхуаIэм хагъэхьэр сыт хуэдэхэра? Арэзы узытемыхъуэ, узыншагъэм дежкIэ шынагъуэ продукцэ къуащамэ, абы щхьэкIэ уздэтхьэусыхэнур дэнэ? ЩIэх-щIэхыурэ дохуэ апхуэдэ упщIэхэр зыщыхуэдгъэувыж щытыкIэхэм. Ар къилъытауэ, «Роспотребнадзор»-м мэлыжьыхьым и 8 - 28-хэм игъэлэжьэнущ цIыхухэм я мыарэзыныгъэхэр къыщагъэлъагъуэ, я упщIэхэмкIэ зызыхуагъазэ хъуну «линэ пщтыр» телефоныр.
«ЦIыхухэм хуащIэ Iуэхутхьэбзэхэм я фIагъыр къэпщытэнымкIэ федеральнэ къулыкъущIапIэм къызэIуех урысейпсо «линэ пщтыр», шхапIэхэм, ерыскъы щапIэхэм я лэжьэкIэм кIэлъыплъын папщIэ», - жаIащ а Iуэхур зи жэрдэмхэм.
«Роспотребнадзор»-м и IэщIагъэлIхэм цIыхухэр щагъэгъуэзэнущ сабий шхынхэр зыпщэфIхэм, зыщэхэм хуагъэув санитар мардэхэр зыхуэдэр, ерыскъы хьэзырыр цIыхухэм яхуэзышэхэр зытетыпхъэ хабзэхэм, фIагъыр къызэрапщытэ Iэмалхэм, 8-800-555-49-43 телефонымкIэ псалъэмэ. Центрыр махуэ тIощIкIэ жэщми махуэми лэжьэнущ, зэуи цIыхуи 100-м жэуап иратыжыфынущ, зы дакъикъэ нэхърэ нэхъыбэкIэ пэмыплъэу, зэрыпсэлъам щхьэкIи пщIэ Iамыхыу.

Нобэ
♦Фашизмэм пэщIэтыным и дунейпсо махуэщ. Илъэс къэс мэлыжьыхьым и 10-м дунейм и щIыпIэ куэдым ягу къыщагъэкIыж етIуанэ дунейпсо зауэм и зэманым Ещанэ рейхым и дзэхэм яубыда къэралхэм исхэм ящыщу фашизмэм ебэнурэ хэкIуэдахэр.
♦Зэдэлъхузэшыпхъухэм я дунейпсо махуэщ
♦1710 гъэм Инджылызым къару щигъуэтащ цIыхум итхар езым и мылъкуу зэрыщытыр щIэзыгъэбыдэ законым. Абы Iэ щIидзат пащтыхь Аннэ.
♦Азербайджаным УхуакIуэм и махуэр щагъэлъапIэ
♦1722 гъэм Пётр Езанэм и унафэкIэ щIадзащ дунейм и щытыкIэм махуэ къэс кIэлъыплъын.
♦1814 гъэм Гисен къалэм (Германие) дэт университетым философием и доктор цIэр щыфIащащ илъэс 13 фIэкIа мыхъуа Витте Карл. Нобэр къыздэсым апхуэдэ зэи къэхъуакъым икIи ар Гиннесс рекордхэр зратхэ и тхылъым итщ.
♦1833 гъэм мафIэдз куэду къыщIагъэкIыу щIадзащ.
♦1925 гъэм Царицынэ къалэм и цIэр Сталинград жиIэу зэрахъуэкIащ. 1961 гъэм абы Волгоград фIащащ.
♦1944 гъэм Одессэ къалэр нэмыцэ-фашист зэрыпхъуакIуэхэм къыIэщIагъэкIыжащ.
♦1945 гъэм Совет «Союзым и ЛIыхъужь» цIэр Иуан Хьэсэн къыфIащащ.
♦1964 гъэм «КъБР-м и цIыхубэ усакIуэ», «КъБР-м щэнхабзэмкIэ щIыхь зиIэ и лэжьакIуэ», «КъБР-м щIыхь зиIэ и ухуакIуэ» цIэ лъапIэхэр ягъэуващ.
♦1981 гъэм Москва къыщызэIуахащ Космонавтикэм и музей.
♦2010 гъэм Смоленск деж къыщехуэхащ Ту-154 кхъухьлъатэр. Абы иса цIыху 96-р хэкIуэдащ, Польшэм и президент Качиньский Лехи яхэту.
♦1847 гъэм къалъхуащ США-м щыщ журналист, а IэщIагъэм ирилажьэхэм я IэдакъэщIэкI нэхъыфIхэм папщIэ ират саугъэтыр зыгъэувауэ щыта Пулитцер Джозеф.
♦1897 гъэм къалъхуащ япэ адыгэ бзэщIэныгъэлI Iэщхьэмахуэ Даут.
♦1919 гъэм къалъхуащ СССР-м и цIыхубэ артист, дирижёр цIэрыIуэу щыта Силантьев Юрий.
♦1927 гъэм къалъхуащ совет тхакIуэ, журналист, фильм зыбжанэм я сценарийхэр зытха Липатов Виль.
♦1937 гъэм къалъхуащ совет усакIуэ цIэрыIуэ, УФ-ми СССР-ми я Къэрал саугъэтхэм я лауреат Ахмадулинэ Бэллэ.
♦1942 гъэм къалъхуащ СССР-м щIыхь зиIэ и энергетик, Урысейм и ЕЭС-м щIыхь зиIэ и лэжьакIуэ, ­КъБР-м щIыхь зиIэ и энергетик Хьэмыкъуэ Ахьмэд.
♦1952 гъэм къалъхуащ Урысей къэрал къулыкъущIэ, политик, экэномикэ щIэныгъэхэм я доктор Явлинский Григорий.
♦1952 гъэм къалъхуащ США-м щыщ актёр цIэрыIуэ, айкидо спорт лIэужьыгъуэм и мастер, Урысейм и МИД-м ди къэралымрэ США-мрэ гуманитар зэпыщIэныгъэхэмкIэ и лIыкIуэ хэхауэ 2018 гъэм ягъэува Сигал Стивен. 2016 гъэ лъандэрэ ар УФ-м и цIыхущ.
♦1956 гъэм къалъхуащ УФ-м щIыхь зиIэ и артисткэ Дау Марьянэ.
♦1958 гъэм къалъхуащ радиожурналист Гъурф Бэллэ.
♦1958 гъэм къалъхуащ КъБР-м щIыхь зиIэ и артист, Къэбэрдей къэрал драмэ театрым и актёр Лу Рэмэзан.
♦1973 гъэм къалъхуащ Бразилием щыщ футболист, дунейм щынэхъ цIэрыIуэ дыдэхэм хабжэу джэгуа, иджыпсту тренеру лажьэ Карлос Робертэ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 15 - 16, жэщым градуси 9 - 12 щыхъунущ.
Лъэпкъ Iущыгъэ:
ИкIута из хъужыркъым.
Зыгъэхьэзырар ЖЬЭКIЭМЫХЪУ Маринэщ.
